Med skyldig reference til Supertramp må man spørge sig selv om hvad pokker DJØF'erne har gang i inden på Christiansborg?

Ifølge regeringen står Danmark nu i et økonomisk opsving og jeg er helt sikker på at Cand Polit'erne har fuld dækning for det i et eller andet regneark.

Men er det egentligt et opsving hvis det kun kommer de rigeste til gode ?

Jeg hører fra folk med formuer at de rask væk har set aktie-afkast på 10-15 procent for år til dato, men samtidig ser jeg at indlånsrenten i bankerne er 0.00%.

Det kræver ikke ret meget matematik at fremskrive hvem der bliver rigere og hvem der ikke gør.

På sin vis må man have medlidenhed med disse mennesker, højtuddannede i nationaløkonomi som de er, er de helt ude af stand til at se skoven for bar træer.

Her er et kort der viser det mest almindelige job i hver delstat i USA:

Illustration: Privatfoto

(kilde: NPR)

I Nevada har Daimler lige rullet den første autonome robot-lastvogn ud på vejene.

Robotlastvogne skal hverken bruge hot-dogs, kaffe, prostituerede, custom paint-jobs, ekstra bling, hviletid eller fagforeninger -- men de eneste udregninger det har medført er prognoser over fragtpriserne i USA, der er ingen der har regnet på hvem der har råd til at få noget fragtet.

Præcis hvor lang tid det kommer til at tage før vi ser robotlastvogne i Danmark og Europa er et godt spørgsmål, men modullastvognene er helt klart ingeniørtropperne der baner vejen og retter svingene ud.

Jeg ville ikke blive det mindste forbavset hvis vi i næste regerings valgperiode ser de første lastvogne køre ned igennem Europa på autopilot, mens chafføren har hviletid i køjen.

Som jeg tidligere har skrevet, så skærer automatiseringens pålægsmaskine fra den nemme ende, først var det typograferne, dernæst sekretærerne og skive for skive bliver de jobs der ikke kræver så høje pander elimineret af computere, robotter og algoritmer.

Enhver der håbefuldt bruger udtrykket "fuld beskæftigelse" bør derfor automatisk dumpes i realitetssans.

Det ville give rigtig mange tomme sæder på tinge.

Det nærmeste vi kommer danske politikere der forholder sig til disse ting, er Alternativets i hast sammenkastede program, som trods det mange gode hensigter og lidt færre gode ideer, ikke er i nærheden af noget der ligner en vision eller for den sags skyld bare løsning.

Jeg aner oprigtigt ikke hvordan jeg skal overleve en valgkamp hvor kandidaterne render rundt og diskuterer hvilken Feng Shui dækstolene skal arrangeres efter for at gøre det mest attraktivt for passagerene på første klasse, når det er tydeligt for enhver der kigger ud over rælingen at vi er direkte på vej imod et isbjerg.

phk

PS: Læs også Dorte Tofts glimrende blogindlæg om samme emne.